Funzions e competencis
La Provincie di Udin e je une des cuatri de Regjon Friûl - Vignesie Julie. E je la plui grande par estension e par numar di abitants, in plui di sei la plui antighe, par vie che e cjape dentri la plui part dal Friûl storic.
Cemût che al previôt il Statût: "La Provincie di Udin e je un Ent autonom teritoriâl che al cure i interès e che al promôf il disvilup de comunitât provinciâl su la fonde dai principis di sussidiarietât e di diferenziazion socioculturâl che a son tal teritori, cirint di rivâ ai obietîfs fissâts dai principis fondamentâi de Costituzion de Republiche. Par un tant, la Provincie e promôf iniziativis che a tindin a incressi la paritât di oportunitât di ducj chei che a fasin part de comunitât provinciâl".
L’Ent al indrece la sô ativitât viers la tutele dai patrimonis culturâi che a son spieli des specificitâts des diviersis realtâts che a son tal teritori, metint in vore iniziativis coordenadis e indreçadis a cognossilis e fâlis cognossi, a conservâlis, valorizâlis e doprâlis.
Lis competencis de Provincie a son tantis: programazion e promozion de culture, de istruzion e de difese dal ambient, des ativitâts sociâls, assistenziâls e de solidarietât, de viabilitât e dai traspuarts publics locâi, des ativitâts sportivis, de cjace e dal turisim. L’Ent al à di pôc cjapât sù competencis in materie di politiche ative dal lavôr e al à sburtât une vore pe tutele e pe valorizazion de lenghe furlane, tant che valôr di no podê fâ di mancul e tant che espression de identitât dal popul furlan.
La Provincie e sburte ogni forme di colaborazion cul Stât, la Regjon, i Comuns e cun chei altris Ents publics, e ancje cu lis istituzions locâls di paîs europeans e di Stâts dulà che a son storichementri inlidrisadis comunitâts di çoc furlan. In particolâr, l’Ent al prudele e al coordene formis di colaborazion cui Comuns, bessôi o associâts, cu lis Comunitâts di mont e tra i Comuns, cun acuardis di program e convenzions.
Il President de Provincie al è elet dai citadins a vôt universâl e diret, al è membri dal Consei provinciâl, al rapresente l’Ent, al clame dongje e al è da cjâf de Zonte e al sorintint al funzionament dai servizis e dai uficis.
Il Consei al è l’orghin di direzion, di organizazion fondamentâl e di control politic aministratîf de Provincie.
La Zonte e colabore cul President tal guvier de Provincie e e si môf cun deliberazions colegjâls.
Dal 1951 a vuê i Presidents de Provincie di Udin a son stâts:
- av. Agostino Candolini;
- prof. Luigi Burtulo;
- av. Vinicio Turello;
- prof. Giancarlo Englaro;
- sâr Tiziano Venier;
- av. Giovanni Pelizzo;
- cav.lav. dot. inz. Carlo Emanuele Melzi;
- prof. Marzio Strassoldo di Graffembergo;
- on. Pietro Fontanini
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn nno_Latn sun_Latn swe_Latn eng_Latn fur_Latn nno_Latn fur_Latn min_Latn vec_Latn